
ՀԱՄԱԼՐՄԱՆ ՆՊԱՏԱԿՈՎ ԱՆՑԿԱՑՎՈՂ ՈՐԱԿԱՎՈՐՄԱՆ ԳՐԱՎՈՐ ՔՆՆՈՒԹՅԱՆ

ԴԱՏԱՎԱՐԱԿԱՆ ԻՐԱՎՈՒՆՔ

2018 թվականի մայիսի 15-ին Ա.Գաբրիելյանը ՀՀ Ոստիկանության X բաժնում հաղորդում է ներ​կայացրել այն մասին, որ նույն թվականի մայիսի 12-14-ն ընկած ժամանակահատվածում անհայտ անձը մուտք է գործել իր դստերը պատկանող Երևանի Y հասցեում գտնվող պոլիէթիլենային տոպրակների գործարան և այնտեղից հափշտակել 200.000 ՀՀ դրամի հասնող էլեկտրալարեր:

Հաջորդ օրը Ա.Գաբրիելյանը հետաքննիչ Տ.Ղարիբյանին բացատրություն է տվել այն մասին, որ Երևանի Y հասցեում գտնվող պոլիէթիլենային տոպրակների գործարանը պատկանում է իր դուստր՝ Մ.Գաբրիել​յանին, ով սույն թվականի մայիսի 13-ին մեկնել է ՌԴ գործուղման երկու ամիս ժամկետով: Գոր​ծա​րանը ներկայումս չի շահագործվում: Դուստրն իր որդի Տ.Գաբրիելյանին խնդրել էր իր բացակայության ընթացքում հետևել գործարանին: Քանի որ իր որդին մի քանի օրով բացակայել է քաղաքից, ինքը նույն թվականի մայիսի 15-ին գնացել է գործարան և նկատել, որ էլեկտրալարերի կապոցը, որը 3 օր առաջ այն​տեղ էր, հիմա բացակայում է: 

2018 թվականի մայիսի 16-ին Ա.Գաբրիելյանի ներկայացրած հաղորդման հիման վրա հետաքննիչ Տ.Ղարիբյանի որոշմամբ ՀՀ քրեական օրենսգրքի 177-րդ հոդվածի 2-րդ մասի 3-րդ կետի հատ​կա​նիշ​նե​րով հարուցվել է թիվ Z քրեական գործը:

2018 թվականի մայիսի 17-ին գրությամբ քրեական գործն ուղարկվել է ՀՀ ՔԿ N քննչական վարչություն:

2018 թվականի մայիսի 20-ին Դ.Մարգարյանը ձերբակալվել է: Վերջինիս մեղադրանք է առաջադրվել ՀՀ քրեական օրենսգրքի 177-րդ հոդվածի 2-րդ մասի 3-րդ կետով: Դ.Մարգարյանի նկատմամբ որպես խափանման միջոց է ընտրվել չհեռանալու մասին ստորագրությունը:

2018 թվականի հունիսի 25-ին ստանալով մեղադրական եզրակացությամբ գործը՝ հսկող դատախազ Վ.Աբ​րա​համյանն ուսումնասիրել է գործի նյութերը և պարզել, որ նշված ենթադրյալ հափշտա​կու​թյունը կատարվել է ոչ թե Երևանի Y հասցեում գտնվող պոլիէթիլենային տոպրակների գործարանից, այլ նշված գործարանի բակից: Բացի այդ, գործարանի հարևանությամբ գտնվող գա​զալցակայանի տեսախցիկների տեսագրությունը և դրա զննության արձանագրությունը ուսումնասիրելուց պարզ է դար​ձել, որ գործարանի տարածք մուտք գործելիս և էլեկտրալարերի ենթադրյալ հափշտակությունը կա​տա​րելիս Դ.Մարգարյանի հետ եղել է մեկ այլ անձ, որի ինքնությունը քննությամբ չի պարզվել: Արդյունքում հսկող դատախազը Դ.Մար​գարյանի մեղադրանքը փոփոխելու որո​շում է կայացրել՝ վերջինիս մեղսագրելով միայն գողությունը խմբի կողմից նախնական համաձայնությամբ կատարելու փաստը (ՀՀ քր. օր.-ի 177-րդ հոդվածի 2-րդ մասի 1-ին կետ): Դրա համաձայն՝ 2018 թվականի մայիսի 13-ին ժամը 23:19-ին Դ.Մարգարյանը՝ գործով չպարզված անձի հետ, մուտք են գործել Մ.Գաբրիելյանին պատկանող Երևանի Y հասցեում գտնվող պո​լիէ​թիլենային տոպրակների գործարանի բակ և այնտեղից գաղտնի հափշտակել 200.000 ՀՀ դրամի հաս​նող էլեկտրալարեր:

Դատախազ Վ.Աբրահամյանն իր որոշմամբ Դ.Մարգարյանի ենթադրյալ հանցակցի մասով քրեական գործից մաս է անջատել և կասեցրել:
2018 թվականի հունիսի 27-ին Քրեական գործն ըստ մեղադրանքի` Դ.Մարգարյանի ՀՀ քրեական օրենսգրքի 177-րդ հոդվածի 2-րդ մասի 1-ին կետով, մեղադրական եզրակացությամբ դատախազությունից ուղարկվել է առաջին ատյանի դատարան` ըստ էության քննության առնելու համար:

Քրեական գործը վարույթ ընդունած դատավորը 2018 թվականի հունիսի 30-ին կայացրել է գործը մե​ղադրողին վերադարձնելու մասին որոշում, տալով վեցօրյա ժամկետ այն հիմնավորումներով, որ հան​ցան​քը նախնական համաձայնությամբ խմբի կողմից կատարելը Դ.Մարգարյանին առաջադրված լինելու պա​րա​գայում մեղադրանքի ձևակերպումից հստակ չի երևում ենթադրյալ հանցակիցներից յուրաքանչյուրի գոր​ծողությունների բնույթը. թե յուրաքանչյուրն ինչ գործողություն է կատարել և ինչում է դրսևորվում նրանցից յուրաքանչյուրի մասնակցությունը:

Ստանալով գործը՝ հսկող դատախազ Վ.Աբրահամյանը վերակազմել է մեղադրական եզրակացու​թյունը, որում մանրամասն տվել է Դ.Մարգարյանի և վերջինիս ենթադրյալ հանցակցի գործողությունների մանրա​մասն նկարագրությունը և կրկին գործն ուղարկել դատարան:

2018 թվականի հուլիսի 10-ին ստանալով քրեական գործը՝ դատարանը կայացրել է քրեական գործը վարույթ ընդունելու մասին որոշում, իսկ սույն թվականի հուլիսի 23-ին՝ որոշում դատական քննություն նշանակելու մասին:

2018 թվականի սեպտեմբերի 30-ին առաջին ատյանի դատարան է ստացվել Մ.Գաբրիելյանի գրու​թյու​նը, որով վերջինս հայտնել է իր Հայաստան գալու անհնարինության մասին՝ պայմանավորված գործ​նա​կան խնդիրներով: Միաժամանակ հայտնել է իր հոր՝ Ա.Գաբրիելյանի ցանկացած դիրքորոշմանը միա​նա​լու մասին:

Քրեական գործի դատաքննության ընթացքում հետազոտված ապացույցներով (վկաների և Դ.Մար​գարյա​նի ինքնախոստովանական ցուցմունքով) պարզվել է նաև, որ Դ.Մարգարյանը 2014 թվականի մար​տի 8-ին բացահայտ հափշտակել է Ս.Սիլվանյանի պարանոցի ոսկյա վզնոցը և դիմել փախուստի՝ վեր​ջի​նիս պատճառելով 100.000 ՀՀ դրամի գույքային վնաս:

Հիմք ընդունելով այդ հանգամանքը՝ մեղադրող Վ.Աբրահամյանը կայացրել է Դ.Մարգարյանի մե​ղադրան​քը փոփոխելու և նոր մեղադրական եզրակացություն կազմելու մասին որոշում՝ մեղադրանքի ծա​վալում ներառելով նաև ՀՀ քր. օր.-ի 176-րդ հոդվածի 1-ին մասով նկարագրված արարքը կատարելու փաս​տը, այն է` վերջինիս կողմից 2014 թվականի մարտի 8-ին Ս.Սիլվանյանից զգալի չափի ոսկյա վզնոցը բացահայտ հափշտակելու առանձին դեպքը:

2019 թվականի մարտի 14-ին, դատական վիճաբանությունների ընթացքում, մեղադրող Աբրահամյանը, գնահատելով, որ անցել են Դ.Մարգարյանին մեղսագրված ՀՀ քր. օր.-ի 176-րդ հոդվածով նախատեսված հանցագործության համար քրեական պատասխանատվության ենթարկելու վաղեմության ժամկետները, մեղադրական ճառով հրաժարվել է Դ.Մարգարյանին ՀՀ քր. օր.-ի 176-րդ հոդվածի 1-ին մասով առա​ջադրած մեղադրանքից:

Դատարանը՝ հիմք ընդունելով վերոգրյալը՝ 2019 թվականի մարտի 20-ին Դ.Մարգարյանի նկատմամբ կայացրել է քրեական հետապնդումը դադարեցնելու և քրեական գործի մասը կարճելու մասին որոշում՝ վերջինիս մեղսագրված ՀՀ քր. օր.-ի 176-րդ հոդվածի 1-ին մասով նախատեսված հանցագործության հա​մար քրեական պատասխանատվության ենթարկելու վաղեմության ժամկետներն անցած լինելու հիմքով:

Քննելով քրեական գործը՝ 2019 թվականի մայիսի 15-ին առաջին ատյանի դատարանը Դ.Մարգարյա​նին մեղավոր է ճանաչել ՀՀ քրեական օրենսգրքի 177-րդ հոդվածի 2-րդ մասի 1-ին կետով նախատեսված հանցավոր արարք կատարելու մեջ և վերջինիս նկատմամբ պատիժ նշանակել 4 տարի ժամկետով ազատազրկումը:

2019 թվականի հունիսի 9-ին Առաջին ատյանի դատարանի դատական ակտի դեմ վերաքննիչ բողոք է բերել Դ.Մարգարյանը՝ փաստարկելով, որ քրեական գործում բացակայում է որևէ ապացույց, որը կվկայեր իր կողմից հանցանքը խմբի կողմից կատարած լինելու մասին:

Վերաքննիչ դատարանը, վճռաբեկության ռեժիմով քննելով բողոքը, 2019 թվականի օգոստոսի 15-ին որոշում է կայացրել բեկանելու և փոփոխելու դատական ակտը և հետազոտելով քրեական գործում առկա ապացույցները՝ Դ.Մարգարյանին մեղավոր է ճանաչել ՀՀ քրեական օրենսգրքի 177-րդ հոդվածի 1-ին մասով և վերջինիս նկատմամբ որպես պատիժ նշանակել ազատազրկում մեկ տարի ժամկետով:

ՀՀ վերաքննիչ քրեական դատարանի դատական ակտի դեմ 2019 թվականի սեպտեմբերի 15-ին Վճռաբեկ բողոք է ներկայացրել Դ.Մարգարյանը՝ փաստարկելով, որ ստորադաս դատարանները, իրեն մեղավոր ճանաչելով՝ թույլ են տվել նյութական և դատավարական իրավունքի խախտումներ, ուստի, խնդրել է բողոքը վարույթ ընդունել և բեկանել ստորադաս դատարանի դատական ակտերը և իրեն արդարացնել՝ արարքում հանցակազմի բացակայության պատճառաբանությամբ:

ՀՀ վճռաբեկ դատարանի՝ 2019 թվականի նոյեմբերի 25-ի որոշմամբ՝ վճռաբեկ բողոքը վարույթ ընդու​նելը մերժվել է:

ՀԱՐՑԱԴՐՈՒՄՆԵՐ

Հարցադրում 1. 

Առկա է արդյո՞ք մինչդատական վարույթի հետ կապված դատավարական իրավունքի խախտում (խախտումներ):  

Հիմնավորե՛ք պատասխանը:

Հարցադրում 2. 

Առկա է արդյո՞ք առաջին ատյանի դատարանի կողմից թույլ տրված դատավարական իրավունքի խախտում (խախտումներ): 

Հիմնավորե՛ք պատասխանը:

Հարցադրում 3. 

Առկա է արդյո՞ք առաջին ատյանի դատարանում մեղադրողի կողմից թույլ տրված դա​տա​վարա​կան իրավունքի խախտում (խախտումներ): 

Հիմնավորե՛ք պատասխանը: 

Հարցադրում 4. 

Առկա է արդյո՞ք Վերաքննիչ վերանայման հետ կապված դատավարական իրավունքի խախտում (խախտումներ):  

Հիմնավորե՛ք պատասխանը:

Հարցադրում 5. 

Առկա է արդյո՞ք Վճռաբեկ վերանայման հետ կապված դատավարական իրավունքի խախտում (խախտումներ):  

Հիմնավորե՛ք պատասխանը:

